LISBETH SALANDER KUULIS mingit häält ja nägi silmanurgast liikumist samal hetkel, kui ta oli veinpunase Honda ust avamas. Mees tuli viltu selja tagant, ta jõudis välkkiirelt ringi keerata, enne kui mees temani jõudis. Ta tundis silmapilk ära Carl-Magnus "Magge" Lundini, 36 aastat vana, Svavelsjö  MC, kes mõni päev varem oli Blombergi kohvikus blondi hiiglasega kohtunud.  Ta registreeris mõttes, et Magge Lundin oli üle 120 kilo raske ja agressiivne. Tüdruk kasutas relvana võtmeid ega kõhelnud enam mikrosekunditki, vaid rebis välkkiire liigutusega mehe põsele ninajuurest kõrvani sügava lõikehaava. Mees ahmis õhku, kui Lisbeth Salander paistis pärast seda maa alla kaduvat.